Fuq il-profil ta' Facebook tiegħu, Joe Debono, magħruf aktar bħala James Bondin qasam poeżija emozzjonali u riflessiva miktuba minnu stess dwar l-effetti li qed tikkawża fuqu u fuq ħajtu l-marda tal-ALS. M'għadnix narafhom M'għadnix narafhom dawn dirgħajja…. Li tant għannqu ħbieb tul is-snin U taptpu kuraġġ fuq l-ispallejn Li kaħħlu, u żebgħu u sammru f'injam U sewwew fejn kien hemm għalfejn. L-idejn li lagħbu tennis, subbuteo u darts U għoddew tant flus u għamlu kontijiet Li kitbu il-lottu bil-karta saħħara U harbxu tant stejjer u ħsiebijiet … Illum mejtin M'għadnix narafhom dawn riġlejja…. Li ġrew wara l-ballun bil-ħeġġa, U telgħu u niżlu slielem tul is-snin Li qadfu b'saħħa biex gawdejt il-baħar Li żifnu mal-kollegi f'xi festin Li mxew fil-Vatikan u ħdejn l-Akropoli, Li żżerżqu fuq silġ iebes tal-Islanda U telgħu fuq l-Etna u l-Vesuvju U daru mal-imtieħen tal-Olanda …. Illum bla saħħa. M'għadnix nagħrfu dan leħni… Li tant tkellem ma nies bil-kelma t-tajba U spjega tant prinċipji, ħfief u tqal, Li qara, rrexta u drabi ukoll kanta U daħħaq ħafna nies, il-kbar u t-tfal. Li irrakkonta fatti mill-Istorja, Imħallta ma xi leġġenda Maltija B'ilsna barranin biex min iżurna, igawdi ta' pajjiżna is-sbuħija …. Illum imkarkar. Qed nagħraf biss dan moħħi… Li għadu joħloq u jtini l-idejat, Li kif jitwieldu ituni l-enerġija. U li b'għajnejja jħaddem il-kompjuter biex bih nesprimi li għaddej ġo fija. Dal-moħħ li jġedded il-memorji U jġib tifkiriet sbieħ quddiem għajnejja, li jgħini nifhem din il-kundizzjoni, U li ħajti inbidlet iżda għada għaddejja ….